### NN 107/2025 (30.7.2025.), Pravilnik o službenoj znački i službenoj iskaznici glavnih istražitelja i istražitelja Agencije za istraživanje nesreća u zračnom, pomorskom i željezničkom prometu

MINISTARSTVO MORA, PROMETA I INFRASTRUKTURE

1535

Na temelju članka 10. stavka 7., a u svezi s člankom 10. stavkom 6. Zakona o osnivanju Agencije za istraživanje nesreća u zračnom, pomorskom i željezničkom prometu (»Narodne novine«, broj 54/13, 96/18) ministar mora, prometa i infrastrukture donosi

PRAVILNIK

O SLUŽBENOJ ZNAČKI I SLUŽBENOJ ISKAZNICI GLAVNIH ISTRAŽITELJA I ISTRAŽITELJA AGENCIJE ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU

Predmet Pravilnika

Članak 1.

(1) Ovim Pravilnikom propisuje se oblik i sadržaj službene značke i službene iskaznice glavnih istražitelja i istražitelja Agencije za istraživanje nesreća u zračnom, pomorskom i željezničkom prometu (u daljnjem tekstu: Agencija), način i postupak izdavanja, vraćanja, oduzimanja službene značke i službene iskaznice, te vođenje evidencije o službenim značkama i službenim iskaznicama.

(2) Glavni istražitelji i istražitelji Agencije svoj identitet, službeno svojstvo i ovlasti dokazuju službenom značkom i službenom iskaznicom.

(3) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Izgled, oblik i sadržaj službene značke glavnih istražitelja i istražitelja Agencije

Članak 2.

(1) Službena značka glavnih istražitelja i istražitelja Agencije okruglog je oblika, promjera 60 mm, a izrađena je od kovine metala, s mjedenom ili kromiranom podlogom. Na vanjskom rubu značke izveden je hrvatski pleter u mjedenom reljefu zlatne boje, na kojem su u gornjem dijelu istaknuta slova »RH« veličine 6 mm. U središnjem polju službene značke, na mjedenoj podlozi, nalazi se službeni znak Agencije u reljefu zlatne boje. U gornjem dijelu kružnog poniklanog prstena, između hrvatskoga pletera i središnjega polja, tamnoplavim emajlom ispisana su slova »AIN«. Donjim dijelom službene značke proteže se poniklana lenta koja djelomično pokriva hrvatski pleter i na kojoj je tamnoplavim emajlom upisan troznamenkasti serijski broj službene značke. Službena značka izrađena je u niskom reljefu, tako da su hrvatski pleter i službeni znak Agencije izbočeni, dok se natpis »AIN« i serijski broj službene značke utiskuju.

(2) Na stražnjoj strani službene značke nalazi se lisnata opruga od perne bronce. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

(3) Izgled, oblik i sadržaj službene značke prikazan je u Prilogu 1., koji čini sastavni dio ovoga Pravilnika.

Izgled, oblik i sadržaj službene iskaznice glavnih istražitelja Agencije

Članak 3.

(1) Službena iskaznica glavnih istražitelja je svijetlo plave boje, pravokutnog oblika, u standardnom ISO ID-1 formatu, veličine 85,6×53,98 mm, izrađena od polikarbonatnog materijala.

(2) Tijelo službene iskaznice od krivotvorenja i neovlaštenog rukovanja štiti se tiskom sa zaštitnim elementima koji sadrže naizmjenične oznake grba Republike Hrvatske i slova »AIN«.

(3) Prednja strana službene iskaznice sadrži:

1. u gornjem lijevom dijelu grb Republike Hrvatske u boji, a u gornjem desnom dijelu službeni znak Agencije sa stiliziranim tekstom »AIN«

2. u gornjem dijelu u sredini tekst »REPUBLIKA HRVATSKA«

3. ispod teksta »REPUBLIKA HRVATSKA« tekst »AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU«

4. ispod teksta »AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU« tekst »SLUŽBENA ISKAZNICA«

5. ispod teksta »SLUŽBENA ISKAZNICA« tekst »GLAVNI ISTRAŽITELJ«, u odgovarajućem rodu

6. ispod teksta »GLAVNI ISTRAŽITELJ« unosi se odgovarajuće područje istrage nesreća, odnosno tekst »ZRAKOPLOVNIH NESREĆA« ili »POMORSKIH NESREĆA« ili »ŽELJEZNIČKIH NESREĆA«

7. ispod odgovarajućeg područja istraga nesreća unosi se ime i prezime nositelja iskaznice

8. u desnom dijelu nalazi se mjesto za fotografiju nositelja iskaznice veličine 25×30 mm

9. u donjem desnom dijelu ispod fotografije unosi se broj iskaznice.

(4) Poleđina službene iskaznice sadrži:

1. opis ovlasti nositelja iskaznice u tekstu:

»OVLASTI

Nositelj ove iskaznice ovlašten je odmah dobiti neograničen i neometan pristup mjestu nesreće ili nezgode, olupini ili njenim dijelovima, svjedocima, oštećenicima ili usmrćenim osobama; osigurati da se odmah napravi popis dokaza i kontroliranog uklanjanja dijelova ili olupine radi pregleda ili analize; zatražiti cjelovitu obdukciju tijela usmrćenih osoba te dobiti pristup rezultatima obdukcije; zatražiti zdravstveni pregled osoba posredno ili neposredno uključenih u nesreću ili nezgodu te zatražiti ispitivanja uzoraka uzetih od tih osoba; dobiti slobodan pristup svim relevantnim informacijama ili evidencijama fizičkih i pravnih osoba te državnih tijela koje su u posjedu informacija važnih za utvrđivanje uzroka nesreće ili nezgode; pozvati i ispitati svjedoke te prikupljati informacije i dokaze relevantne za vođenje sigurnosne istrage, utvrđivanja uzroka nesreće i nezgode, te obavljati ostale poslove u okviru nadležnosti utvrđenih Zakonom o osnivanju Agencije za istraživanje nesreća u zračnom, pomorskom i željezničkom prometu, posebnim propisima i izravno primjenjivim propisima Europske unije.«

2. u donjem lijevom dijelu ispisuje se mjesto i datum izdavanja iskaznice

3. u donjem dijelu u sredini nalazi se oznaka »M.P.« i utiskuje se pečat Agencije

4. u donjem desnom dijelu ispisuje se tekst »Ravnatelj« u odgovarajućem rodu, ime i prezime ravnatelja Agencije, te potpis ravnatelja.

(5) Izgled, oblik i sadržaj službene iskaznice glavnog istražitelja s prednje strane i poleđine prikazan je u Prilogu 2., koji čini sastavni dio ovoga Pravilnika.

Izgled, oblik i sadržaj službene iskaznice istražitelja Agencije

Članak 4.

(1) Službena iskaznica istražitelja je svijetlo plave boje, pravokutnog oblika, u standardnom ISO ID-1 formatu, veličine 85,6×53,98 mm, izrađena od polikarbonatnog materijala.

(2) Tijelo službene iskaznice od krivotvorenja i neovlaštenog rukovanja štiti se tiskom sa zaštitnim elementima koji sadrže naizmjenične oznake grba Republike Hrvatske i slova »AIN«.

(3) Prednja strana službene iskaznice sadrži:

1. u gornjem lijevom dijelu grb Republike Hrvatske u boji, a u gornjem desnom dijelu službeni znak Agencije sa stiliziranim tekstom »AIN«

2. u gornjem dijelu u sredini tekst »REPUBLIKA HRVATSKA«

3. ispod teksta »REPUBLIKA HRVATSKA« tekst »AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU«

4. ispod teksta »AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU« tekst »SLUŽBENA ISKAZNICA«

5. ispod teksta »SLUŽBENA ISKAZNICA« tekst »ISTRAŽITELJ«, u odgovarajućem rodu

6. ispod teksta »ISTRAŽITELJ« unosi se odgovarajuće područje istrage nesreća, odnosno tekst »ZRAKOPLOVNIH NESREĆA« ili »POMORSKIH NESREĆA« ili »ŽELJEZNIČKIH NESREĆA«

7. ispod odgovarajućeg područja istraga nesreća unosi se ime i prezime nositelja iskaznice

8. u desnom dijelu nalazi se mjesto za fotografiju nositelja iskaz­nice veličine 25×30 mm

9. u donjem desnom dijelu ispod fotografije unosi se broj iskaznice.

(4) Poleđina službene iskaznice sadrži:

1. opis ovlasti nositelja iskaznice u tekstu:

»OVLASTI

Nositelj ove iskaznice ovlašten je odmah dobiti neograničen i neometan pristup mjestu nesreće ili nezgode, olupini ili njenim dijelovima, svjedocima, oštećenicima ili usmrćenim osobama; osigurati da se odmah napravi popis dokaza i kontroliranog uklanjanja dijelova ili olupine radi pregleda ili analize; zatražiti cjelovitu obdukciju tijela usmrćenih osoba te dobiti pristup rezultatima obdukcije; zatražiti zdravstveni pregled osoba posredno ili neposredno uključenih u nesreću ili nezgodu te zatražiti ispitivanja uzoraka uzetih od tih osoba; dobiti slobodan pristup svim relevantnim informacijama ili evidencijama fizičkih i pravnih osoba te državnih tijela koje su u posjedu informacija važnih za utvrđivanje uzroka nesreće ili nezgode; pozvati i ispitati svjedoke te prikupljati informacije i dokaze relevantne za vođenje sigurnosne istrage, utvrđivanja uzroka nesreće i nezgode, te obavljati ostale poslove u okviru nadležnosti utvrđenih Zakonom o osnivanju Agencije za istraživanje nesreća u zračnom, pomorskom i željezničkom prometu, posebnim propisima i izravno primjenjivim propisima Europske unije.«

2. u donjem lijevom dijelu ispisuje se mjesto i datum izdavanja iskaznice

3. u donjem dijelu u sredini nalazi se oznaka »M.P.« i utiskuje se pečat Agencije

4. u donjem desnom dijelu ispisuje se tekst »Ravnatelj« u odgovarajućem rodu, ime i prezime ravnatelja Agencije, te potpis ravnatelja.

(5) Izgled, oblik i sadržaj službene iskaznice istražitelja s prednje strane i poleđine prikazan je u Prilogu 3., koji čini sastavni dio ovoga Pravilnika.

Izdavanje službene značke i službene iskaznice

Članak 5.

(1) Službenu značku i službenu iskaznicu glavnim istražiteljima i istražiteljima s pripadajućim kožnim povezom izdaje Agencija.

(2) Kožni povez unutar kojega se nosi službena značka i službena iskaznica crne je boje, trodijelni, s dvostrukim pregibom, a veličina svakog dijela je 80×120 mm. Na prednjoj strani kožnog poveza zlatnom bojom utisnut je sljedeći sadržaj: grb Republike Hrvatske, ispod kojega se nalazi tekst »REPUBLIKA HRVATSKA«, a ispod teksta »REPUBLIKA HRVATSKA« tekst »AGENCIJA ZA ISTRAŽIVANJE NESREĆA U ZRAČNOM, POMORSKOM I ŽELJEZNIČKOM PROMETU«.

(3) Troškove izdavanja službene značke i službene iskaznice s pripadajućim kožnim povezom snosi Agencija.

Gubitak, otuđenje, oštećenje ili uništenje službene značke ili službene iskaznice

Članak 6.

(1) Gubitak, otuđenje, oštećenje ili uništenje službene značke ili službene iskaznice prijavljuje se, bez odgode, ravnatelju Agencije.

(2) Do izdavanja nove službene značke, odnosno službene iskaznice, izdaje se pisana ovlast koja zamjenjuje iskaznicu i značku.

(3) Pisana ovlast iz stavka 2. ovoga članka sadrži sve bitne elemente iz članka 3., odnosno članka 4. ovoga Pravilnika.

(4) Nova službena značka, odnosno službena iskaznica izdat će se nakon što se izgubljena, otuđena, oštećena, uništena ili na drugi način neuporabljiva ili nestala službena značka i/ili iskaznica oglasi nevažećom u »Narodnim novinama«.

(5) Nova službena značka odnosno službena iskaznica izdaje se s novim brojem.

(6) U slučaju kada je gubitak, otuđenje, oštećenje ili uništenje službene značke i/ili službene iskaznice posljedica namjere ili krajnje nepažnje, troškove oglašavanja u »Narodnim novinama« i troškove izdavanja nove značke i/ili nove iskaznice podmiruje nositelj istih.

Važenje i vraćanje službene značke i službene iskaznice

Članak 7.

(1) Službena značka i službena iskaznica važeće su od dana izdavanja do dana prestanka ovlasti nositelja službene značke i službene iskaznice za obavljanje poslova glavnog istražitelja, odnosno istražitelja Agencije, po bilo kojoj osnovi.

(2) Glavni istražitelj, odnosno istražitelj, kojem prestane radni odnos u Agenciji ili koji je raspoređen na drugo radno mjesto unutar Agencije, dužan je s danom prestanka radnog odnosa, odnosno danom početka primjene izmjene ugovora o radu kojim se zaposlenik raspoređuje na drugo radno mjesto, vratiti službenu značku i službenu iskaznicu ravnatelju Agencije ili osobi koju ravnatelj Agencije ovlasti.

(3) Vraćene službene značke i službene iskaznice iz stavka 1. i stavka 2. ovoga članka poništavaju se i pohranjuju u Agenciji.

Oduzimanje službene značke i službene iskaznice

Članak 8.

(1) U slučaju teške povrede obveza iz radnog odnosa propisane općim aktima Agencije, glavnom istražitelju, odnosno istražitelju, oduzet će se službena značka i službena iskaznica odlukom ravnatelja Agencije.

(2) Glavni istražitelj, odnosno istražitelj, dužan je vratiti službenu značku i službenu iskaznicu na dan primitka odluke iz stavka 1. ovoga članka.

Vođenje evidencije o službenim značkama i službenim iskaznicama

Članak 9.

(1) Agencija vodi evidenciju o izdanim službenim značkama i službenim iskaznicama.

(2) Evidencija iz stavka 1. ovoga članka sadrži sljedeće podatke:

1. naziv ustrojstvene jedinice Agencije u kojoj je raspoređen nositelj službene iskaznice i službene značke

2. ime i prezime nositelja službene iskaznice i službene značke

3. naziv radnog mjesta

4. OIB nositelja službene iskaznice

5. serijski broj službene iskaznice i službene značke

6. datum izdavanja službene iskaznice i službene značke

7. datum preuzimanja službene iskaznice i službene značke

8. datum vraćanja ili oduzimanja službene iskaznice i službene značke s razlogom

9. prostor za upis napomena.

(3) Prilikom preuzimanja, odnosno vraćanja ili oduzimanja službene značke i službene iskaznice, nositelj potpisuje izjavu o preuzimanju odnosno vraćanju ili oduzimanju službene značke i službene iskaznice, koja se sastavlja u dva primjerka, od kojih jedan se uručuje nositelju, a drugi pohranjuje u pismohrani.

Prijelazne i završne odredbe

Članak 10.

(1) Agencija će u roku od 60 dana od dana stupanja na snagu ovoga Pravilnika glavnim istražiteljima i istražiteljima izdati nove službene značke i službene iskaznice, u skladu s odredbama ovoga Pravilnika.

(2) Iskaznice koje su izdane na temelju Pravilnika o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu (»Narodne novine«, broj 93/14) važit će do njihove zamjene iskaznicama izdanim u skladu s odredbom iz stavka 1. ovoga članka.

(3) Prilikom zamjene iskaznica iz stavka 2. ovoga članka, na odgovarajući način primijenit će se odredbe članka 7. ovoga Pravilnika.

Članak 11.

Danom stupanja na snagu ovoga Pravilnika prestaje važiti Pravilnik o službenoj iskaznici glavnih istražitelja u Agenciji za istraživanje nesreća u zračnom, pomorskom i željezničkom prometu (»Narodne novine«, broj 93/14).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/4
 Urbroj: 530-04-1-25-5
 Zagreb, 23. srpnja 2025.

Potpredsjednik Vlade
 i ministar
 Oleg Butković, v. r.

PRILOG 1.

PREDLOŽAK SLUŽBENE ZNAČKE GLAVNIH ISTRAŽITELJA I ISTRAŽITELJA AGENCIJE

![](/files/_web/sluzbeni-dio/2025/133373/images/7699.jpg)

PRILOG 2.

PREDLOŽAK SLUŽBENE ISKAZNICE GLAVNIH ISTRAŽITELJA AGENCIJE, S PREDNJE STRANE I POLEĐINE

![](/files/_web/sluzbeni-dio/2025/133373/images/7692.jpg)

![](/files/_web/sluzbeni-dio/2025/133373/images/7686.jpg)

PRILOG 3.

PREDLOŽAK SLUŽBENE ISKAZNICE ISTRAŽITELJA AGENCIJE, S PREDNJE STRANE I POLEĐINE

![](/files/_web/sluzbeni-dio/2025/133373/images/7678.jpg)

![](/files/_web/sluzbeni-dio/2025/133373/images/7670.jpg)